《平山堂怀古》
清代·方燕昭

残月在天蜀冈晓，无数青山隔江小。欧公携客昔登堂，梅花万江生寒香。

太守与客共欢醉，放眼江山皆渺茫。如云胜事去未久，佳地又为苏公有。

苏公谪宦守淮南，公余赋诗兼命酒。呜呼老髯与六一，此去彼来无多日。

文采风流甲一时，千百年中无与匹。名山终古依名郡，物换星移几更运。

贱子乘槎海上来，登堂不觉思高韵。佳景依然人事捐，万峰空自列堂前。

汀花岸柳半湮没，轻烟十里斜阳天。谁能高唤二公起，狂歌痛饮开华筵。

作者简介：方燕昭，字伯融，安徽定远人。同治癸酉拔贡，官江苏候补道。有《十万琳琅阁诗存》。